Broj: 711-I-81-M-476-22/23-02-17

Zagreb, 27. prosinca 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Davorina Ivanjeka, kao zamjenika predsjednice Povjerenstva te Tončice Božić, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev obveznice Maje Pofuk, članice Uprave – direktorice trgovačkog društva Agencija za održivi razvoj Općine Antunovac – Roda d.o.o. za gospodarski i ruralni razvoj i poticanje poduzetništva (u daljnjem tekstu: Agencija za održivi razvoj Općine Antunovac – Roda d.o.o),** za davanjem mišljenja Povjerenstva,na 198. sjednici održanoj dana 27. prosinca 2022.g. daje sljedeće

**MIŠLJENJE**

1. **Obveznica Maja Pofuk, članica Uprave – direktorica trgovačkog društva Agencija za održivi razvoj Općine Antunovac – Roda d.o.o., ne može uz plaću za obnašanje ove javne dužnosti primati i božićnicu, regres, dar za dijete i druge dodatne naknade za poslove obnašanja navedene javne dužnosti zabranjene člankom 7. točkom d) ZSSI/21-a.**
2. **Ukoliko bi obveznica, uz navedenu dužnost u trgovačkom društvu povremeno obavljala druge poslove u trajanju od 8 do 10 sati tjedno te bi isto bilo navedeno u njenom aneksu ugovora o radu, mogla bi temeljem obavljanja ovih poslova ostvarivati primitke iz točke I. izreke, jer se tada ne bi radilo o zabranjenoj dodatnoj naknadi za poslove obnašanja javne dužnosti.**

Obrazloženje

Zahtjev za davanjem mišljenja Povjerenstva podnijela je Maja Pofuk, članica Uprave – direktorica trgovačkog društva Agencija za održivi razvoj Općine Antunovac – Roda d.o.o. U knjigama ulazne pošte Povjerenstva zahtjev je zaprimljen 9. prosinca 2022. pod poslovnim brojem 711-U-9175-M-476/22-01-3, povodom kojeg se vodi predmet broj M-476/22.

Člankom 3. stavkom 1. podstavkom 40. ZSSI/21-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici u smislu navedenog Zakona, stoga je i Maja Pofuk, za koju je uvidom u podatke sudskog registra nadležnog Trgovačkog suda u Osijeku utvrđeno da je odlukom od 24. prosinca 2021. imenovana na dužnost članice Uprave – direktoricu trgovačkog društva Agencija za održivi razvoj Općine Antunovac – Roda d.o.o., kojem je osnivač Općina Antunovac, dužna pridržavati se odredbi navedenog Zakona.

Člankom 8. stavkom 3. i stavkom 4. ZSSI/21-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI/21-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica navodi da traži mišljenje vezano za Smjernicu Povjerenstva Broj: 711-I-134-R-34/22-01-17 od 31. siječnja 2022. godine. Naime, navodi da je odlukom o opozivu i imenovanju Uprave - direktora društva od 23. prosinca 2021. imenovana članicom Uprave - direktoricom trgovačkog društva Agencija za održivi razvoj Općine Antunovac – Roda d.o.o. na četverogodišnji mandat s početkom obnašanja dužnosti od 24. prosinca 2021.

Nadalje iznosi da je navedeno trgovačko društvo osnovala Općina Antunovac Izjavom o osnivanju društva s ograničenom odgovornošću od 13. prosinca 2013. radi obavljanja društvenih, gospodarskih, razvojnih i drugih djelatnosti od interesa za Općinu Antunovac te da je imenovana temeljem svojih dosadašnjih stručnih kompetencija, obrazovanja, radnog iskustva i rezultata rada u navedenome društvu, jer je u istome radni odnos zasnovala 1. srpnja 2016. na radnom mjestu stručni suradnik za financijsko poslovanje, nakon čega je od 1. srpnja 2017. imenovana na radno mjesto stručni suradnik za pripremu i provedbu projekata, a potom od 1. kolovoza 2019. na radno mjesto voditelj odjela za financije i opće poslove.

Također navodi da je i nakon stupanja na dužnost članice Uprave – direktorice nastavila obavljati operativne poslove pripreme i provedbe projekata te druge operativne poslove poput organizacije edukacija i radionica, savjetovanja klijenata i informiranjima o mogućnostima financiranja sredstvima iz javnih izvora, poslove promocije te financijske i ostale poslove koji nisu isključivo upravljačke prirode.

Ističe kako smatra da je navedenom Smjernicom Povjerenstva, kao članice Uprave - direktorice, stavljena u isti pravni položaj kao i obnašatelji političkih funkcija, poput zastupnika u Hrvatskom saboru, ministara u Vladi Republike Hrvatske, župana, gradonačelnika i općinskih načelnika, u odnosu na koje upravljačke i operativne poslove izvršava u punom radnom vremenu od četrdeset sati tjedno, što je moguće utvrditi uvidom u evidencije radnog vremena. Navodi da nema pravo na koristi koje pripadaju drugim obveznici ZSSI/21-a, zbog čega smatra da se ne mogu sve odredbe navedenog Zakona na jednaki način primjenjivati i na nju povodom obnašanja navedene dužnosti.

Obveznica navodi da se ovakvom primjenom ZSSI/21-a dovodi u pitanje mogućnost budućeg imenovanja stručnih osoba na funkciju koju trenutno obnaša, jer postoji mogućnost destimulacije najkvalitetnijih potencijalnih kandidata za obnašanje vodećih funkcija u trgovačkim društvima u vlasništvu jedinica lokalne samouprave, koji ne bi imali pravo na regres, božićnicu, dar za dijete te sva ostala prava koja su za sve zaposlenike utvrđena Pravilnikom o radu i posebnim odlukama.

Navodi da je svrha ZSSI/21-a smanjivanje mogućnosti nastanka sukoba privatnog i javnog interesa, te da joj nije jasno kako se to postiže zabranom primitka dodatnih direktoru trgovačkog društva u vlasništvu jedinice lokalne samouprave.

Slijedom navedenog, obveznica moli za izdavanje suglasnosti za isplatu neoporezivih primitaka dodatnih naknada, pored plaće koju prima za obnašanje dužnosti članice Uprave – direktorice trgovačkog društva Agencija za održivi razvoj Općine Antunovac – Roda d.o.o., jer aktivno sudjeluje i u operativnim poslovima u navedenome društvu.

Člankom 5. stavkom 1. točkom 2. ZSSI/21-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. stavkom 1. točkom d) ZSSI/21-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Člankom 17. stavkom 2. ZSSI/21-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Ponajprije se ukazuje da je odredbama Zakona o obvezama i pravima državnih dužnosnika („Narodne novine“ broj 01/98., 135/98., 105/99., 25/00., 73/00., 30/01., 59/01., 114/01., 153/02., 154/02., 163/03., 16/04., 30/04., 105/04., 187/04., 92/05., 121/05., 151/05., 135/06., 141/06., 17/07., 34/07., 82/07., 107/07., 60/08., 38/09., 150/11., 22/13., 102/14., 103/14., 3/15., 93/16., 44/17. i 66/19.) propisan krug dužnosnika u smislu tog Zakona različit od krug obveznika propisanog člankom 3. ZSSI/21-a.

Naime, predmet uređivanja Zakona o obvezama i pravima državnih dužnosnika je drukčiji u odnosu na predmet uređivanja ZSSI/21-a, jer se prvim prvenstveno propisuju materijalna prava državnih dužnosnika u tijelima državne vlasti, dok se drugim uređuje sprječavanje sukoba između privatnog i javnog interesa u obnašanju javnih dužnosti, slijedom čega je i krug obveznika primjene ZSSI/21-a znatno širi od onog koji je propisan Zakonom o obvezama i pravima državnih dužnosnika jer se, pored brojnih drugih obveznika koji nisu obuhvaćeni Zakonom o obvezama i pravima državnih dužnosnika, odnosi i na članove uprava trgovačkih društava u većinskom vlasništvu jedinica lokalne samouprave.

Povjerenstvo je Smjernicu od 31. siječnja 2022., na koju se u zahtjevu poziva obveznica, dalo povodom presude Visokog upravnog suda Republike Hrvatske, poslovni broj: Usž-4335/19-3 od 14. listopada 2021., koji tumači da se prigodne nagrade do propisanog iznosa, božićnica, regres za godišnji odmor te drugi neoporezivi primitci ne smatraju plaćomdužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11-a), već primitcima dodatnih naknada za poslove obnašanja javnih dužnosti.

U navedenoj presudi sud obrazlaže da primanje isplata dodatnih naknada predstavlja povredu zabrane propisane člankom 7. točkom d) ZSSI/11-a tumačeći da se na radno-pravni status dužnosnika primjenjuju i odredbe ZSSI/11-a, te da zaključenje ugovora o radu dužnosnika s tijelom javne vlasti ne isključuje od primjene odredbu članka 7. stavka 1. točke d) ZSS/11-a.

Imajući u vidu da odredbe novog ZSSI/21-a, koji je stupio na snagu 25. prosinca 2021., na istovjetan način u članku7. stavku 1. točki d) zabranjuju primanje dodatnih naknada kako je to bilo propisano u članku 7. stavku 1. točki d) ZSSI/11-a, te da je plaća u članku 5. stavku 1. točki 2. ZSSI/21-a definirana na identičan način kao u članku 4. stavku 1. ZSSI/11-a, obrazloženje iz navedene presude primjenjuje se u cijelosti na obveznike iz članka 3. ZSSI/21-a.

Stoga je Povjerenstvo obveznicima navedenima u članku 3. ZSSI/21-a, koji temeljem ugovora o radu ili drugog ugovora iz radnog odnosa obnašaju javnu dužnost, ukazalo da ne smiju pored plaće koju primaju za njezino obnašanje ostvarivati druge primitke, kao što su isplate božićnice, regresa za godišnji odmor, dara za dijete, bonusa za ostvarene rezultate poslovanja, jer se ovi primici isplaćeni uz plaću ne mogu smatrati plaćom obveznika, već drugim dodatkom za obnašanje javne dužnosti.

Navedena se Smjernica odnosu i na obveznicu Maju Pofuk, povodom obnašanja dužnosti članice Uprave – direktorice trgovačkog društva Agencija za održivi razvoj Općine Antunovac – Roda d.o.o., koja istu dužnost obnaša temeljem ugovora o radu ili eventualno drugog ugovora iz radnog odnosa, slijedom čega obveznica ne bi mogla uz plaću za obnašanje navedene dužnosti primati regres, božićnicu, dar za dijete te druge dodatne naknade, te bi njihovo primanje predstavljalo povredu članka 7. točke d) ZSSI/21-a.

Stoga se radi o zabrani propisanoj odredbom navedenog Zakona, koji je Povjerenstvo ovlašteno i dužno tumačiti i primjenjivati na istovjetan način u odnosu na sve njegove obveznike.

Međutim, u konkretnom slučaju iz zahtjeva za mišljenje proizlazi da obveznica u trgovačkom društvu Agencija za održivi razvoj Općine Antunovac – Roda d.o.o. istodobno obavlja druge poslove organizacije edukacija i radionica, savjetovanja klijenata i informiranjima o mogućnostima financiranja sredstvima iz javnih izvora, poslove promocije te financijske poslove, s obzirom da je i prije imenovanja na javnu dužnost bila u istom društvu zaposlena na poslovima drugog radnog mjesta, pri čemu nije precizirala je li obavljanje ovih poslova uređeno ugovorom o radu.

Ukoliko bi obveznica uz profesionalno obnašanje dužnosti članice Uprave - direktorice trgovačkog društva Agencija za održivi razvoj Općine Antunovac – Roda d.o.o., povremeno, kao zaposlenica, u navedenom trgovačkom društvu 8 do 10 sati tjedno obavljala druge poslove te bi isto bilo navedeno u aneksu njezina ugovora o radu, mogla bi temeljem obavljanja tih poslova primiti dodatne naknade ako bi na to imala pravo kao drugi zaposlenici ustanove, jer u tom slučaju one ne bi bile primljene povodom obnašanja javne dužnosti članice Uprave - direktorice, slijedom čega se ne bi radilo o dodatnoj naknadi za poslove obnašanja javne dužnosti.

Obavljanje drugih poslova istovremeno uz obnašanje članice Uprave - direktorice trgovačkog društva Agencija za održivi razvoj Općine Antunovac – Roda d.o.o. u trajanju većem od 8 do 10 sati tjedno tijekom razdoblja duljeg od godine dana, upućivalo da se radi o obavljanju drugih poslova u smislu redovitog i stalnog zanimanja, koje obveznica Maja Pofuk uz profesionalno obnašanje dužnosti članice Uprave - direktorice ne bi mogla istodobno obavljati bez prethodnog odobrenja Povjerenstva u smislu članka 17. stavka 2. ZSSI/21-a.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

ZAMJENIK PREDSJEDNICE POVJERENSTVA

Davorin Ivanjek, dipl. iur.

Dostaviti:

1. Obveznica Maja Pofuk, elektroničkom dostavom
2. Objava na internetskoj stranici Povjerenstva
3. Pismohrana